הפסד שני ברציפות להפועל של וואליד באדיר, הפעם 3:1 בחוץ להפועל ב"ש מצמרת הטבלה. לאחר מחצית ראשונה שבה שיחקה נכון ולא ספגה, הגיעה המחצית השנייה שבה התפרקה וספגה שלושה שערים. סיראז' נסאר, במשחק הבכורה במדים האדומים, כבש את השער המצמק בתוספת הזמן.
46 דקות החזיק הבונקר של הפועל תל אביב, עד שטוני נוואקמה החליט לפתוח את מסכת השערים.
6 דקות לאחר מכן, וכבר ראדי מכפיל את היתרון, כשבהמשך הוא דואג לבשל לברדה את השלישי.
90 דקות שהאוהדים האדומים לא הפסיקו לעודד. האור היחיד מהמשחק הזה.
שבעה ימים לפני הדרבי התל אביבי, והצרות של המאמן הכי זמני בתולדות הפועל, וואליד באדיר, באות בצרורות. זה התחיל עם העדרויות השוערים, ומאז סכנין ממשיך עם הצרורות בספיגות השערים. ההגנה האדומה איבדה את הביטחון, וכמוה שאר שחקני השדה. רייכרט לא מנהיג, לינגאנה ולקס לא בשלים לליגת העל, פינטילי עדיין בחגיגות העלייה ליורו עם רומניה ובומבה ואנטל היחידים שמנסים, אבל בדד במערכה.
ודווקא מנקודה הכי תחתונה שאין עוד לאן לרדת, האדומים יכולים להחזיר לעצמם את הביטחון וגם את האמונה מהקהל, ששוב לא מפסיק לעודד ומוכיח שהוא הקהל מספר 1 בארץ. אז בשבילו ובשבילכם, יש דרבי במוצ"ש. תחזירו לנו את החיוך.
אושריאל בן-עמרם, "אדום עולה"
משחקו הראשון ושערו הראשון של סיראז' נסאר בהפועל.
דקה: 13: הפועל ב"ש שלטה בדקות הפתיחה והניעה כדור בסבלנות. העברת כדור רוחב מצד שמאל הגיעה בסופו של דבר לאובידיו חובאן, שמתוך הנגיעה המשיך את הניסיון לידיו של צליל חתוכה. דקה אחר כך ג'ון אוגו בעט מרחוק מעל השער.
דקה 22: קצב המשחק נרגע ועל אף השליטה של המארחים, גם הם לא הצליחו לייצר די מצבים מסוכנים סמוך לשער של צליל חתוכה.
דקה 28: בן רייכרט דהר עם הכדור במרכז השדה וניסה את כוחו עם בעיטה חזקה לשער, שפספסה את המסגרת במעט והמשיכה החוצה.
דקה 34: טוני וואקמה קיבל את הכדור במרכז, חתך לרגל ימין ובעט מסף הרחבה כדור שפגש בדרך באחד משחקני הגנת הפועל ת"א והמשיך החוצה.
דקה 38: שוב וואקמה, מהפעילים בשורות ב"ש, התנהל עם הכדור על סף הרחבה ומסר אחורנית לאוגו, שבעט בנגיעה מעל השער.
דקה 47, הפועל ב"ש עלתה ל-0:1: אחרי ששלטה בקצב המשחק, המארחת באה על שכרה עם שער של השחקן החם ביותר שלה, טוני וואקמה, שנגח פנימה אחרי הרמה של מהראן ראדי מצד ימין.
דקה 54, הפועל ב"ש עלתה ל-0:2: שחזור מדויק של השער הראשון, הפעם מעמדת הקרן, והפעם וויליאם סוארס על תקן הכובש. ראדי העלה את הכדור מימין, הבלם התרומם גבוה מעל כולם ונעץ את הכדור ברשת.
דקה 66: וואקמה דהר עם הכדור באגף השמאלי, חתך למרכז ושחרר בעיטה מפתיעה שאילצה את חתוכה למתוח איברים ולהדוף למרכז. ראדי הגיח לכדור החוזר וגלגל אותו פנימה, אך שוב השוער מתח איברים והדף החוצה.
דקה 70: פעולה אשית טובה של רועי גורדנה, שעקף את חתוכה בדרך לשער, אך מול שער ריק נלחץ על-ידי שחקני ההגנה שהרחיקו.
דקה 71, הפועל ב"ש עלתה ל-0:3: פריצה נהדרת של מאור מליקסון, שזיהה את התנועה של אליניב ברדה ומסר לו כדור עומק נהדר. החלוץ היה בעמדת נבדל, אך שופט הקו התעלם ואפשר לברדה להתקדם מול חתוכה, לחלוף על פניו ולבעוט פנימה.
דקה 90+2, הפועל ת"א צימקה ל-3:1: כדור שעלה למרכז הגנת הפועל ב"ש לא הורחק היטב על-ידי המקומיים והגיע עד לסיראז' נסאר, שניצל את הערבובייה כדי לבעוט מקרוב פנימה. הקשר לא חגג מול האקסית.
הפועל ב"ש: דודו גורש, מתן אוחיון, שיר צדק, וויליאם סוארז, אופיר דוידזאדה, אובידיו הובאן (רועי גורדנה, 60'), מאור מליקסון, ג'ון אוגו, מהראן ראדי (דן ביטון, 81'), אליניב ברדה (שלומי ארבייטמן, 73'), טוני נוואקמה.
הפועל ת"א: צליל חתוכה, איאד אבו עביד, לוקאס וינטרה, אדי גוטליב, שמואל שיימן, מיחאי פינטילי, איסומעילה לינגאנה, ניר לקס (סיראז' נסאר, 63'), בן רייכרט (רמזי ספורי, 46'), קלאודיו בומבה (שגיב יחזקאל, 80'), ליביו אנטל.
סיקור המשחק - אדום עולה, האתר הרשמי, ההתאחדות לכדורגל, וואלה!, ONE.
שונה לאחרונה ב־15:45, 29 באוקטובר 2015.